दिल्ली HC ने बैन वाली याचिका खारिज की; मेकर्स बोले- केस लड़ने में गए ₹60 लाख
Sushant Singh Rajput Nyay The Justice Film - दिवंगत अभिनेता सुशांत सिंह राजपूत पर तीन साल पहले एक फिल्म 'न्याय' बनी थी। पिछले दो साल से फिल्म की रिलीज को लेकर कोर्ट में केस चल रहा था।
दिवंगत अभिनेता सुशांत सिंह राजपूत पर तीन साल पहले एक फिल्म 'न्याय' बनी थी। पिछले दो साल से फिल्म की रिलीज को लेकर कोर्ट में केस चल रहा था। सुशांत के पिता केके सिंह ने फिल्म की रिलीज को रोकने के लिए याचिका डाली थी। अब बुधवार को दिल्ली हाईकोर्ट ने केस पर सुनवाई करते हुए ये याचिका खारिज कर दी है।
कोर्ट का कहना है कि फिल्म पर किसी भी तरीके का बैन लगाना सही नहीं है। सुशांत के पिता ने फिल्म के मेकर्स पर बेटे की प्राइवेसी हर्ट करने का मामला दाखिल किया था। कोर्ट ने केके सिंह की याचिका पर टिप्पणी करते हुए कहा कि सुशांत के निधन के साथ ही उनके निजता का अधिकार भी खत्म हो गया।
'फिल्म को बनाने में लगे ढाई से तीन करोड़'
फिल्म 'न्याय' को बनाने वाले मेकर्स के लीगल एडवाइजर अशोक सरावगी का कहना है कि उन्होंने फिल्म बनाने के पहले गहरा रिसर्च किया है। उन्होंने कहा- सुशांत पर जो चीजें पब्लिक डोमेन में हैं, हमने उसी आधार पर फिल्म की कहानी, स्क्रीनप्ले और डायलॉग तैयार किया है।
हमने उन सोर्सेज का इस्तेमाल नहीं किया, जिनकी विश्वसनीयता पर शक था। फिल्म को बनाने में ढाई से तीन करोड़ रुपए खर्च हुए। इसके अलावा कानूनी लड़ाई लड़ने में 60 लाख रुपए और खर्च हुए हैं। अब फाइनली हमारी फिल्म के साथ जस्टिस हुआ है। फिल्म के राइट्स जी 5 के पास हैं, अब हम जी 5 के साथ मिलकर फिल्म को रिलीज करने में जुटेंगे
कोर्ट ने कहा- फिल्म से जुड़े तथ्य मीडिया में पहले से ही मौजूद
दिल्ली हाईकोर्ट ने अपनी जजमेंट में कहा- फिल्म से जुड़े तथ्य मीडिया में पहले से ही मौजूद हैं। अगर इन तथ्यों के आधार पर फिल्म बनी है, तो इस पर आपत्ति नहीं होनी चाहिए। फिल्म के मेकर्स ने सुशांत के अधिकार का उल्लंघन नहीं किया है।
सुशांत की मौत से जुड़ी रिपोर्ट्स जब पब्लिक डोमेन में आई तो उनके पिता केके सिंह ने इसे चैलेंज नहीं किया। इसलिए ये भी किसी भी तरह से अधिकारों का उल्लंघन नहीं है, खास तौर से उनके पिता के अधिकारों का तो बिल्कुल नहीं।
कोर्ट ने कहा कि ये फिल्म ओटीटी प्लेटफॉर्म 'लपालप' पर ऑलरेडी स्ट्रीम हो रही है। इसे अब तक हजारों लोगों ने देख भी लिया है। फिर इस पर बैन लगाने का कोई मतलब नहीं है।
सुशांत इस दुनिया में नहीं रहे, उनके अधिकारों का पिता से कोई संबंध नहीं
जस्टिस सी. हरिशंकर ने अपनी जजमेंट में कहा- अगर ये फिल्म सुशांत सिंह राजपूत के निजता के अधिकार का उल्लंघन करती भी है तो ये उनका पर्सनल मामला है। अब चूंकि वे इस दुनिया में नहीं है, इसलिए ये नहीं कहा जा सकता कि उनके ये अधिकार उनके पिता को विरासत में मिले हैं।
इस फिल्म से जुड़ी अन्य जानकारी के लिए ये खबर पढ़ें..
सुशांत सिंह राजपूत से प्रेरित प्रोजेक्ट पर प्रोड्यूसर्स बोले- ढाई घंटे की फीचर फिल्म और 10 एपिसोड की वेब सीरीज होगी 'न्याय: द जस्टिस'
फिल्म के लॉयर और निर्माता सरला सरावगी के पति अशोक सरावगी और प्रोड्यूसर राहुल शर्मा ने दैनिक भास्कर से खास बातचीत की। उन्होंने कहा- सुशांत सिंह राजपूत के पेरेंट्स को लग रहा था कि फिल्म में उनकी गलत इमेज दिखाई गई है, लेकिन ऐसा बिल्कुल भी नहीं है।
हम लोग खुद सुशांत सिंह के फैन्स हैं। हमने उनसे इंस्प्रेशन लेकर फिल्म बनाई है, लेकिन ऐसा कुछ भी नहीं दिखाया गया है, जिससे उनके फैन्स और फैमिली निराश हों। हमने कोशिश की है कि फिल्म के जरिए उनकी यादें जुड़ी रहें। पूरी खबर पढ़ने के लिए यहां क्लिक करें